Nordjyllandsværket vil erstatte en del af kul som brændsel med træflis - måske fra gummitræer fra den afrikanske stat Liberia.

I første omgang vil værket erstatte 20 procent af kullene med træflis, og det vil betyde en reduktion af CO2-udslippet med samme 20 procent. I runde tal betyder det, at værket skal bruge 600.000 tons træflis. For at projektet kan blive til noget skal Aalborg kommunes fjernvarmeforsyning dele omkostningerne med Vattenfall. Det kræver en ændring af varmeforsyningsloven. Kraftværkschef Henrik Bøgh Nielsen siger til Nordjyske Medier, at hvis ikke politikerne på Christiansborg ændrer loven, så bliver projektet ikke til noget.